CELEX: C2007/095/108
Language: da
Date: 2007-04-28 00:00:00
Title: Sag T-74/07: Sag anlagt den 12. marts 2007 — Forbundsrepublikken Tyskland mod Kommissionen

28.4.2007   
            
            
               DA
            
            
               Den Europæiske Unions Tidende
            
            
               C 95/54
            
         Sag anlagt den 12. marts 2007 — Forbundsrepublikken Tyskland mod Kommissionen
   (Sag T-74/07)
   (2007/C 95/108)
   Processprog: tysk
   Parter
   
      Sagsøger: Forbundsrepublikken Tyskland (ved M. Lumma og C. Blaschke, bistået af Rechtsanwalt C. von Donat)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning K(2006) 7271 af 27. december 2006 om nedsættelse af det økonomiske tilskud fra EFRU til det operationelle program inden for rammerne af fællesskabsinitiativet INTERREG II i regionerne Saarland, Lothringen og Westfalen i Tyskland, der var blevet bevilliget ved Kommissionens beslutning K(95) 2271, annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Kommissionen har ved den anfægtede beslutning nedsat tilskuddet fra Den Europæiske Fond for Regionaludvikling (EFRU) til Nordrhein-Westfalens operationelle program inden for rammerne af fællesskabsinitiativet INTERREG II i regionerne Saarland, Lothringen og Westfalen.
   Sagsøgeren gør til støtte for søgsmålet gældende, at der er sket tilsidesættelse af artikel 24, stk. 2, i forordning nr. 4253/88 (1), eftersom betingelserne for en nedsættelse ikke er opfyldt. Sagsøgeren gør i denne henseende nærmere gældende, at afvigelserne fra den vejledende finansieringsplan ikke udgør nogen væsentlig ændring af programmet. Selv hvis det lægges til grund, at der foreligger en væsentlig ændring af programmet, gør sagsøgeren gældende, at Kommissionen har meddelt samtykke hertil.
   Derudover gør sagsøgeren gældende, at nedsættelsen er utilstrækkeligt begrundet. Det gøres i denne henseende navnlig gældende, at den manglende anvendelse af fleksibilitetsbestemmelsen i »Retningslinjer vedrørende finansiel afslutning af strukturfondenes operationelle interventioner (1994-1999) «(SEK (1999) 1316) ikke er begrundet.
   Såfremt det lægges til grund, at betingelserne for en nedsættelse var opfyldt, gør sagsøgeren gældende, at Kommissionen ikke har udøvet sin skønsbeføjelse i forhold til det konkrete program. Ifølge sagsøgeren burde Kommissionen have foretaget en afvejning af, hvorvidt en nedsættelse af EFRU-støtten forekom forholdsmæssig.
   Endelig er der efter sagsøgerens opfattelse sket tilsidesættelse af partnerskabsprincippet.
   
      (1)  Rådets forordning (EØF) nr. 4253/88 af 19.12.1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter (EFT L 374, s. 1).